b"\n_START_ARTICLE_\nEstallador\n_START_PARAGRAPH_\nUn estallador, restallador, trestallador, bagant  o almenara \xc3\xa9s una pe\xc3\xa7a que serveix per a retenir o deixar passar el cabal d\xe2\x80\x99aigua d\xe2\x80\x99un canal o d\xe2\x80\x99una s\xc3\xa9quia. Hi ha estalladors que poden immobilitzar-se en posicions interm\xc3\xa8dies i permeten actuar com a reguladors de cabal._NEWLINE_Un estallador pot indicar tot el conjunt format per l\xe2\x80\x99estallador pr\xc3\xb2piament dit (obturador, comporta, guillotina,...) i els accessoris que permeten el seu funcionament (caixa, suports,...).\n_START_SECTION_\nForma f\xc3\xadsica\n_START_PARAGRAPH_\nEl tipus de conducte d\xe2\x80\x99aigua determina la variant d\xe2\x80\x99estallador m\xc3\xa9s apropiada.\n_START_SECTION_\nLlosa de pedra natural\n_START_PARAGRAPH_\nEn les primitives s\xc3\xa9quies de terra (formades per una simple excavaci\xc3\xb3 del terreny), un estallador pr\xc3\xa0ctic podia consistir en una senzilla llosa de pedra , en estat natural (sense tallar), que hom disposava en posici\xc3\xb3 vertical i perpendicular al cabal d\xe2\x80\x99aigua. La llosa es podia \xe2\x80\x9cclavar\xe2\x80\x9d obturant la s\xc3\xa9quia i, si calia, podia fer-se estanca amb molsa, herbes o fang. Si era necessari, la llosa es podia recolzar en un parell de pedres m\xc3\xa9s o menys escairades per una banda.\n_START_SECTION_\nAltres materials\n_START_PARAGRAPH_\nQuan la s\xc3\xa9quia o canal \xc3\xa9s de pedra o de fusta, els estalladors corresponents acostumen a ser del mateix material de la conducci\xc3\xb3. En tots els casos (canals de terra, pedra, fusta o mixtes), els estalladors poden ubicar-se en caixes especials (simples o de distribuci\xc3\xb3) d\xe2\x80\x99un material diferent al de la conducci\xc3\xb3._NEWLINE_Pel que fa als materials, els estelladors poden ser de pedra tallada, fusta o met\xc3\xa0l\xc2\xb7lics. La forma adoptada pot ser quadrada, rectangular o rodona. En caixes, relativament modernes, d'obra (totxos i ciment), s\xc3\xb3n freq\xc3\xbcents els estelladors rodons amb c\xc3\xa8rcol exterior de ferro c\xc3\xb2nic que s'adapta a un forat femella de secci\xc3\xb3 circular (que pot ser de la mateixa conicitat que l'estallador mascle).\n_START_SECTION_\nEstalladors regulables\n_START_PARAGRAPH_\nEls estalladors antics acostumaven a controlar el pas de s\xc3\xa9quies o canals de petites dimensions i s\xe2\x80\x99accionaven manualment. Sovint,  nom\xc3\xa9s hi havia dues posicions: estallador obert del tot o estallador tancat del tot. Tamb\xc3\xa9 des de temps remots hi havia estalladors que permetien regular el cabal, posicionant l\xe2\x80\x99obturador en el grau desitjat entre les posicions extremes.\n_START_SECTION_\nComportes\n_START_PARAGRAPH_\nUn tipus de comporta freq\xc3\xbcent \xc3\xa9s el de guillotina o comporta de guies. L\xe2\x80\x99obturador \xc3\xa9s una pe\xc3\xa7a rectangular que es pot despla\xc3\xa7ar verticalment al llarg de dues guies de la caixa de la comporta. L\xe2\x80\x99accionament pot ser manual (amb un sistema de cremallera i piny\xc3\xb3 o similar) o motoritzat."